Kvääniteatteri

**Kvääniteatteri**, kvensk for «kventeater»,  har som mål å fremme og løfte kvensk språk og kultur gjennom scenekunst.  

Teateret har sin base i Nordreisa i Nord-Troms, men skal jobbe og formidle der folk er – i kvenske kjerneområder og miljøer regionalt, nasjonalt og internasjonalt. Det jobbes med å få nasjonal status som minoritetsteater for hele den kvenske befolkningen. 

Første og nåværende teatersjef er Frank Jørstad, mens Rikke Gürgens Gjærum per september 2024 er teaterets styreleder. 

I 2023 tok Kvääniteatteri initiativet til høytlesningen av Sannhets- og forsoningskommisjonens rapport, «Norge lytter», som ble sendt direkte på NRK2 fra Nathionaltheatret. 

## Oppstarten
Planen om teateret ble lansert 19. mai 2021, etter at kulturaktører over flere år hadde arbeidet med planene om et eget kventeater.

Den 17. september 2022 ble stiftelsesdokumentet for Kvääniteatteri AS signert og teatret hadde samme dag urpremiere på forestillinga *Näkymätön kansa – Det usynlige folket* på Halti kulturscene i Nordreisa.

Anmeldelsen av *Näkymätön kansa – Det usynlige folket*  ble av NRK omtalt som «En teaterdebut på linje med Erling Braut Haalands debut i Premier League» , og av Ruijan Kaiku slik: «Hvis du tror du har sett det beste av kvensk scenekunst, så har du til gode å se *Näkymätön kansa – Det usynlige folket.*»

## Eiere og visjon
Kvääniteatteri AS eies av Troms fylkeskommune, Finnmark fylkeskommune, Nordreisa kommune (25 %), Alta kommune (5 %) og Vadsø kommune (5 %). 

Teaterets visjon er å utvikle det kvenske gjennom teaterkunst. Kvääniteatteri har videre som mål å skape og formidle kvensk scenekunst både tradisjonelt og innovativt, for deretter bringe dette ut til folket både nasjonalt og internasjonalt. 

Gjennom å løfte frem kvenske stemmer vil teateret skape underholdning, engasjement og debatt. Teateret skal bidra til å ivareta språket, bygge identitet og kultur, og synliggjøre utfordringer for kvener spesielt, og minoriteter generelt.

## Teaterets satsingsområder

# Ystävät (venner) er teaterets fokus på barneteater. Her vil profesjonelle instruktører besøke kvenske kjerneområder og lage forestillinger sammen med barn og unge.
# Yhessä (sammen) er satsing på amatører. Denne er allerede er etablert gjennom Kyläpeli, det årlige landsbyspelet i Nordreisa som ble satt opp første gang i 2017.
# Ympäri (omkring) som kjennetegnes av egenproduserte teaterforestillinger som sendes ut på turne.
# Yhtheys (fellesskap) er teaterets oppbygging av nettverk og talentutvikling for kvenske kunstnere.

## Produksjoner

* *Näkymätön kansa – Det usynlige folket*, 2022
* *Karhutanssi*, 2023 (co-produsent)
* *Buffy By*, 2023
* *Nuorassa kohisee*, 2024
* *F*ck, Fu*k, F*ck*, 2024 (samarbeid med Hålogaland teater og Beaivváš)

## Internasjonalt
I 2024 er Kvääniteatteri med i EU-prosjektet «phōnē – Giving Minority Languages ​​a Voice.» 

Det er et prosjekt for å ivareta og fremme kulturelt og språklig mangfold i Europa, som skal koble mennesker som tilhører en språklig minoritet i deres land med europeiske verdier på tvers av språk- og kulturgrenser. 

Ti institusjoner samarbeider for første gang, åpner nye dører for regional- og minoritetsspråklig teatersektor og forbedrer sin status nasjonalt og internasjonalt. phōnē er det første store internasjonale samarbeidet noensinne mellom teatre som jobber for minoritetsspråk i sine respektive land.

## Referanser


## Eksterne lenker
https://kvaaniteatteri.no/om-kvaaniteatteri